AlexejDobrolubov/national_council_slovak_2010 huggingface dataset:
23. schôdza NR SR - 1.deň - B. popoludní
Dátum: 2021-01-26
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

64. Ďakujem veľmi pekne. Pán kolega Taraba, neviem, prečo zavádzate, že toto je číslo jedna dôležitosti pre vládu. Nikto nič také nikdy nepovedal. Myslím si, že to, prečo vláda prišla s takým, takouto novelou zákona, s takýmto dokumentom, si treba prečítať v dôvodovej správe. Dôvodom je aj to, čo som spomínal, že v minulosti takáto podpora bola nastavená čiastočne tak, že smerovala pre bohatých ľudí, ktorí takúto podporu ani nepotrebovali. Čiže myslím si, že lepšie nastaviť takúto podporu je v záujme nás všetkých a v záujme občanov tejto krajiny. Pán poslanec Potocký, áno, samozrejme, že tieto ekologické vozidlá sú často viackrát drahšie ako bežné doterajšie autá a práve preto asi si ich masovo nekupujeme. Pretože vlastne tie náklady na nákup takéhoto vozidla sú veľmi vysoké, ale práve preto prichádza podpora na nákup takýchto vozidiel. Čiže je veľmi dôležité, aby sme dobre si preštudovali tento zákon a prípadne ho vylepšili na tomto mieste, to je naša úloha ako poslancov, aby to pre mestá, obce a samosprávne kraje bolo vlastne zvládnuteľné, aby táto podpora bola naozaj pomocou, aby sa to naozaj dobre rozbehlo, dobre zrealizovalo. Pretože ak nie, tak jednoducho tie peniaze sa neminú. Jednoducho sa nevyužijú, premrhajú sa a je v našom záujme, aby takýchto vozidiel sa vymenilo čo najviac, aby sa ten vozový park hlavne vo veľkých mestách čo najskôr obnovoval.
23. schôdza NR SR - 1.deň - B. popoludní
Dátum: 2021-01-26
Poslanec: Kremský, Peter (OĽANO)
Druh vystúpenia: Vystúpenie v rozprave

58. Vážený pán predsedajúci, vážený pán podpredseda vlády, vážené kolegyne, kolegyne, kolegyne a kolegovia, ctená snemovňa, som veľmi rád, že vláda Slovenskej republiky kladie dôraz na podporu ekologickej dopravy. Myslím si, že netreba dlho rozprávať o tom, prečo je to dôležité. Táto Zem je len jedna a veľmi ťažko sa dá opraviť. Ak si ju raz zničíme, tak bude trvať veľa rokov, možno stáročia, kým sa dostane opäť do takého stavu ako predtým, ak vôbec. A preto práve podpora ekologickej dopravy je veľmi dôležitá, pretože poškodzuje životné prostredie oveľa menej ako konvenčné spôsoby dopravy. To všetko je pravda. Na druhej strane je veľmi dôležité túto podporu dobre zacieliť, dobre orientovať, aby nesmerovala tam, kde tú podporu veľmi netreba, ale aby smerovala tam, kde je dôležitá a kde naozaj zaberie. Dobre vieme, že hlavne v našich mestách najväčšie znečistenie z cestnej dopravy neprichádza až tak z osobných áut, ako prichádza z ťažkých nákladných áut, autobusov, dodávok, ktoré, keď za takým vozidlom idete, ktoré je staršie, tak vás zahaľuje mračnami čierneho dymu. Preto je veľmi dôležité túto dopravu, túto podporu dobre nasmerovať do dopravy, ktorá najviac vlastne je na škodu životnému prostrediu. V minulosti veľakrát táto podpora smerovala pre luxusné elektromobily, pre drahé autá, ktoré, ktorých úžitková hodnota je veľmi často tretinová s ich cenou, pretože je to jednoducho v móde. Kúpiť si drahé americké elektrické auto, ktorým sa potom možno pochváliť a ktorým možno ohurovať ľudí okolo seba. Myslím si, že táto podpora by naozaj mala smerovať práve tam, kde je určená. Je veľmi veľa napríklad dodávok, ktoré rozvážajú teraz tovar, keď sú obchody zatvorené, po našich mestách, ktoré dymia po ich uliciach a všetky tieto dodávky by mohli byť dneska už elektrické a je veľmi dôležité, aby sa postupne nahrádzali týmito elektrickými vozidlami. Keď som si pozrel ponuku na trhu, tak je dnes minimálne 10-15 modelov dodávok, ktoré sú plne elektrické, majú dojazd okolo 300-400 kilometrov a na bežné denné použitie pre kuriérske a dodávateľské spoločnosti sú úplne vhodné. A takisto je na trhu pomerne široká ponuka elektrobusov, ktoré môžu nahrádzať bežné mestské autobusy a prímestské autobusy, pretože ten ich dojazd je takisto zhruba do tých 300-400 kilometrov, čo je v mestskom prostredí úplne postačujúce. Čiže budem podrobne si študovať tento zákon, budem veľmi sledovať, či je naozaj dobre nastavený, a v rámci nášho hospodárskeho výboru v prípade potreby naozaj budeme, aj prídeme s pozmeňovacími návrhmi, ako toto zacielenie čo najlepšie vyladiť, aby to naozaj nebolo zase pomoc pre bohatých ľudí, ktorí si chcú kúpiť ďalšie elektrické auto, možno štvrté alebo piate do rodiny, lebo také ešte nemajú a sused už má. Ale aby to bola naozaj podpora pre mestá, ktoré, ktoré sú zamorené výfukovými plynmi rôznych dodávok, starých autobusov, možno starých smetiarskych vozidiel, ktoré treba jednoducho nahradiť ekologickými vozidlami. Ďakujem.
21. schôdza NR SR - 1.deň - B. popoludní
Dátum: 2021-01-12
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

188. Ďakujem. Je mi v podstate veľmi ľúto, že musíme reagovať na takéto vystúpenia, ktoré nemajú nič s serióznym vystúpením poslanca v parlamente. Kolega Pollák ťažko môže čakať odpoveď od ľudí, ktorí tú odpoveď nemajú, nemajú žiadne riešenia a dokonca aj to počúvanie odborníkov si obmedzujú na takých, ktorí odporúčajú vodku a Bromhexin. Takže myslím si, že sú to zbytočné otázky. Aj pán poslanec Suja nám tu predviedol takú komediálnu šou, zrejme to bol zámer, aby sa ľudia pobavili, zasmiali, kladie tu básnické otázky ako kedysi pán Markovič v televíznych reláciách, ale myslím si, že to je všetko, to je všetko, čo vy dokážete. Dokážete možno tak pobaviť ľudí, takých hlúpejších, ktorí sa na tom smejú a lajkujú vás a tešia sa z toho, ako ste to tej koalícii naložili, ale to je tak všetko. Ako som hovoril, bolo by veľmi zlé, keby táto krajina bola vo vašich rukách, pretože boli by ste úplne bezradní a možno by ste povedali, á, ľudia, pomrite, ako chcete, silnejší prežijú a slabší skončia. Ale čo sa mi zdá veľmi, veľmi krajne nevhodné, to sú vtipy napríklad ako lešenie Borisa Kollára. Ako zdá sa mi toto naozaj za hranicou. Pán Suja, neviem, koľko ľudí ste vy zmrzačil ako pravá ruka Mikuláša Černáka (potlesk), keď si, keď si dovolíte uťahovať z ťažkého zranenia človeka. Vaše násilnícke vystúpenia v parlamente, ako nedávno útok na kolegu Kazdu, asi by ste to radi zaviedli na celom Slovensku ako štandard, ale to my nedovolíme. (Potlesk.)
21. schôdza NR SR - 1.deň - B. popoludní
Dátum: 2021-01-12
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

170. Ďakujem, pán predsedajúci. Kristián, pán poslanec Čekovský, ďakujem za tvoje vystúpenie v rozprave, ktoré, žiaľ, niektorým menej chápavým kolegom nebolo jasné, pretože si nehovoril o predĺžení núdzového stavu. Ale hovoril si práve o tom jadre problému, prečo je nutný núdzový stav. Ja si myslím, že to je niečo, čo vy ste, kolegovia, ešte nepochopili zatiaľ, že tu máme naozaj vážnu situáciu. A namiesto, aby ste tú vážnu situáciu prijali a brali ju vážne a začali hľadať riešenia, ako sa z nej dostať, tak ju stále, stále, stále spochybňujete. Neustále tu rozprávate veci, ktoré s tým nesúvisia, jednoducho ani tie tisíce mŕtvych, ani tie tisíce ľudí v nemocniciach, nešťastní ľudia, ktorí, ktorí sú veľmi v ťažkej situácii, mnohí bojujú o život. Poznám človeka, ktorý bol dva mesiace v nemocnici, dneska ho z nej prepustili, bojoval o život, celá jeho rodina sa modlila za neho. A ja som veľmi rád, že sa, že túto chorobu prešiel. Vy takýchto ľudí neberiete vážne, vy si myslíte, že oni si, oni nemajú čo robiť, že si tam idú ľahnúť? Vy si myslíte, že oni z nedostatku inej práce chodia po vonku a nakazia sa a potom idú zamestnávať lekárov? Toto je naozaj veľmi vážna situácia a ja som veľmi prekvapený, že v takejto situácii vy sa veziete na vlne populizmu a rozprávate tu veci, ktoré sú nezmysly. Pán Boh uchovaj, aby vy ste mali v rukách túto krajinu, to by s touto krajinou dopadlo veľmi, veľmi zle.
18. schôdza NR SR - 12.deň - A. dopoludnia
Dátum: 2020-12-17
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

75. Kolegyňa Lucka Drábiková, ďakujem, že si vystúpila a vysvetlila vecnými argumentmi a konkrétnymi vecami to, prečo sa takýto zákon schvaľuje a ako to bude fungovať, aký bude postup. Myslím si, že počúvame tu strašne veľa poloprávd a niekedy aj nezmyslov o tom, ako berieme deťom obedy. Dobre vieme, že to nie je pravda, dobre vieme, že ide tu o niečo úplne iné, o to, aby to bolo adresné pre deti, ktoré to naozaj potrebujú. Pretože vieme, že veľmi veľa týchto obedov ostáva v jedálňach, pretože deti ich nechcú, pretože proste majú iný obed a len preto, že tam ten obed je akože zadarmo, tak ho musia pripraviť a potom ide v podstate do odpadu. Čiže myslím si, že je veľmi dôležité sa zamyslieť aj nad tým, že koľko jedla sa takto vyhadzuje a koľko vyjde navnivoč úplne zbytočne, pretože je oveľa lepšie dať jedlo naozaj ľuďom, ktorí to potrebujú. Je mi ľúto, že tu počúvame rôzne demagogické argumenty, ako napríklad u pána poslanca Blahu, ktorému potom drukujú všetci príslušníci polofašistickej strany. Je mi ľúto, že tu namiesto konkrétnych vecných argumentov prichádzajú k slovu svaly a že pán poslanec Suja sa ide vyhrážať svojmu kolegovi, ktorý je dvakrát menší ako on. Myslím si, že to je naozaj obrovské hrdinstvo, pán poslanec. To, že chodíte do posilovne a máte vypracované svaly, to neni žiadny argument, žiadny argument. Medzi inteligentnými ľuďmi toto naozaj nič neznamená. Skúste sa naozaj správať ako človek a nie ako gorila. Ďakujem.
18. schôdza NR SR - 12.deň - A. dopoludnia
Dátum: 2020-12-17
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

55. Pán kolega Blaha, opäť tu šírite propagandistické nezmysly o tom, ako ideme zobrať pred Vianocami obedy deťom. Dobre viete, že to nie je pravda. Len ste si to otočili tak, ako sa vám to hodí. Ja som už veľakrát rozmýšľal, kde beriete tieto svoje výroky a kde ste sa ich učili. Ale pochopil som to až vtedy, keď som vás videl, ako si vyberáte z tej svojej Dacie na parkovisku obraz Gustáva Husáka a nesiete si ho do svojej poslaneckej kancelárie. Vtedy som pochopil, že odkiaľ pramení táto vaša múdrosť. A chcel by som vám len prečítať pár výrokov Gustáva Husáka a verím, že keď je vaším vzorom takýto oportunista, akým Gustáv Husák bol, tak budete takým aj vy. V roku ´45 sa staval proti tomu, aby sa majetok vracal Čechom a Židom, čiže vtedy bol v podstate na fašistických pozíciách. V roku ´68 dal výrok: „Stanovisko vedenia je také, že to, čo sa odváži na aktívny odpor niekde na ulici alebo niečo podobného, rozbijeme nemilosrdne, nech by to stálo, čo stálo.“ (Reakcia z pléna.) Ja som vám do reči neskákal. Cez vojnu hovoril: „Keby bola daná možnosť hlasovaním rozhodnúť, kde chcú Slováci štátoprávne patriť, aspoň 70 % by hlasovalo za pripojenie k Sovietskemu zväzu.“ Najprv kritizoval povstanie, potom, keď vypuklo, tak sa stal ministrom vnútra povstaleckej vlády. Proste takto vy fungujete. A keď tu bude niekto iný, tak zase budete bojovať za neho. Takže ja sa tomu nedivím a teraz sa vám hodilo rozprávať toto, tak to rozprávate, aj keď na to nemáte žiadne, žiadne podklady.
18. schôdza NR SR - 7.deň - A. dopoludnia
Dátum: 2020-12-03
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

48. Ďakujem, pán predsedajúci. Pán kolega Blanár, ako úplne je to dojemné, ako sa snažíte sa zaoberať našou nezávislosťou a rozoberať, že čo bolo indikatívne, či to bola voľba, alebo neviem, čo to bolo. Ja tomu na jednej strane rozumiem, lebo vy ste zvyknutý na pomery, keď predseda povedal, a tak sa hlasovalo. A nikoho nezaujímalo, aké sú názory poslancov. Toto je súčasť našej diskusie. My o veciach diskutujeme, počúvame jeden druhého. K tomu patrí to, že možno sa aj občas pohádame, potom sa zase uzmierime ako v manželstve. Ale držíme spolu, pretože chceme zmeniť túto krajinu. Chceme ju zmeniť na slušnú krajinu. Krajinu, kde špičky polície, prokuratúry, súdov, finančnej správy sa nedohadujú niekde v hoteli na tom, ako budú vypaľovať a okrádať občanov. Vy ste toto všetko osem rokov kryli. A teraz prichádza pravda najavo. A vy sa bojíte, že príde prokurátor, ktorý to dotiahne do konca podľa kvalitnej obžaloby. A títo ľudia a možno aj niektorí z vás budú odsúdení. Toho sa bojíte, toho sa trasiete, a preto tu chcete teraz narúšať a vymýšľate s kadejakými návrhmi pirátskymi. Ja tomu rozumiem. Ja tomu rozumiem, že sa bojíte. Ale, prosím vás, zachovajte aspoň nejakú základnú kultúru, nech to tak nevidieť. Ďakujem.
18. schôdza NR SR - 5.deň - B. popoludní
Dátum: 2020-12-01
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

38. Pán poslanec Fico, pán kolega Viskupič vám to vysvetľuje tak inteligentne, ja to skúsim tak zrozumiteľnejšie. Vy ste sa naučili výborne rečniť za tých posledných tridsať rokov, čo sedíte v tom parlamente a žijete za peniaze občanov. Ide vám to výborne, ale skutočne veľmi často sú to prázdne, nezmyselné frázy a klamstvá, ako povedala aj pani poslankyňa. Ja si myslím, že treba pochopiť alebo treba si uznať, že toto sú veci, ktoré za vašej vlády si vylobovali rôzne skupiny, ktoré si podávali kľučky na Úrade vlády a ktoré si vydupali to, že ste im dali takú alebo onakú úľavu, že ste im vybavili nejaký príplatok, nejakú daňovú úľavu a niečo podobné. A nechce sa mi veriť, že to bolo zadarmo. A potom to vyzerá tak, že vaša vláda skončí a v nasledujúcich mesiacoch polícia odhalí organizovanú zločineckú skupinu, ktorá fungovala v silových zložkách, a len prečítam to, čo, na čo prišli vyšetrovatelia. „Informácie vyplývajúce z takto splnených úloh následne mal podľa vyšetrovateľov Norbert Bödör, najvyššie postavený člen údajnej zločineckej skupiny, podľa vlastného uváženia a záujmu odovzdať ďalším osobám pre účely a v prospech strany SMER – SD. Uvedené informácie slúžili v politickom boji a následnej diskriminácii politických protivníkov.“ Takto ste vy pracovali pre občanov tejto krajiny. Myslím, že neni čo dodať.
18. schôdza NR SR - 3.deň - A. dopoludnia
Dátum: 2020-11-26
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

60. Je to naozaj zábavné (povedané so smiechom), keď tu niekto neovláda svoje emócie a vykrikuje tu ako niekde v krčme, ako, myslím si, že to sem nepatrí. (Ruch v sále.) Takže reagujem na pána poslanca Tomáša. Vy sa tu smejete pánovi poslancovi Drdulovi, že hovorí, že klamete. Ja vám poviem, v čom klamete. V prvom rade klamete v tom, že rušia obedy zadarmo. Dobre viete, že to nie je pravda. Namiesto obedov akože zadarmo, ktoré v skutočnosti priniesli vyššiu cenu pre mnohé deti, zavádzame cielené dotácie pre ľudí v hmotnej núdzi. Tá sa ešte zvýši z 1,20 na 1,30. Klamete! Prečo toto nepoviete? Prečo poviete len to, čo vám vyhovuje? Naopak, ostatné deti dostanú cez vyšší daňový bonus peniaze navyše. Pre školákov sa daňový bonus zvýši. To znamená, že každý z vás, kto má dieťa v škole, bude, zaplatí nižšie dane. A z týchto peňazí môže tomu dieťaťu kúpiť, čo len chce, aj obedy v škole, aj obedy doma, aj čokoľvek iné. Napríklad moje deti nikdy nechceli chodiť na obedy do školskej kuchyne, chceli jesť doma. Prečo by ma niekto mal nútiť alebo ja moje deti, aby chodili práve do školskej kuchyne? To len vy socialisti, bývalí komunisti, by ste chceli ľudí nútiť, aby všetko jedli rovnako, aby písali všetci modrým perom, aby sa všetci rovnako obliekali. A, pán Erik Tomáš, takú hlúposť, čo ste tu povedali, že bude prebytok 8 mld. eur v rozpočte, tak to naozaj môže povedať len niekto, kto tu je preto, aby šíril hlúposti, nezmysly a, a oblboval ľudí polopravdami. Prebytok 8 mld. eur ste mohli mať vy, ak by ste nekradli, pretože bola výborná ekonomická situácia a mohli ste to dať ľuďom, ale vy ste to ukradli. (Potlesk.)
16. schôdza NR SR - 1.deň - B. popoludní
Dátum: 2020-10-20
Poslanec: Kremský, Peter (OĽANO)
Druh vystúpenia: Vystúpenie s faktickou poznámkou

110. Ďakujem. Vážení páni kolegovia, ďakujem najmä tým, ktorí ma naozaj počúvali a nehľadali len dve-tri slovká, o ktoré sa zachytia, a potom to otočia a urobia si faktickú. Pán poslanec Mazurek, naozaj verím tomu a som presvedčený, že peniaze sa nedajú sa vyrobiť, ani Európska centrálna banka ich nedokáže vyrobiť z ničoho, to sú peniaze, ktoré raz bude treba vrátiť, na to treba pamätať, že každé peniaze, ktoré sa vyrobia, bude treba naplniť produktmi a ekonomickými aktivitami a raz ich bude treba vrátiť. Pán poslanec Tomáš, to, čo ste povedali, že nezamestnanosť..., alebo zamestnanosť rastie, aj keď sa zvyšuje priemerná mzda, to nemá súvis, tá zamestnanosť by sa zvyšovala ešte viac, pokiaľ by sa tá priemerná, minimálna mzda zvyšovala menej. Pán Muňko, súhlasím, že veľkí producenti nemajú problém s minimálnou mzdou, ale práve ju majú malí, takže ak ste hovorili s tými, čo spomínate, tak verím, že ste sa nedozvedeli, že by s tým mali problém. Pán poslanec Richter, viem, že ste mali kontakty so zamestnávateľmi, ale traduje sa o vás, že pravou rukou ste ich hladkali a ľavou ste ich oberali o milióny, takže to je takto známe. Pán poslanec Šimko, na vás len toľko, že trafená hus zagága, ak sa vás to dotklo. Pán Blaha, prvá vec, nie som bigotný kresťan, to, že vy ako komunista poznáte encykliky, to je fajn, ale ja som protestant, takže asi nemám úplne povinnosť ich čítať, samozrejme, rád si ich pozriem, ale zase nerobím si svoj názor iba z encyklík. A, pán Petrák, otáčate moje slová, nehovoril som o tom, že som proti minimálnej mzde, musí byť hlavne vhodne nastavená. Nezamestnanosť klesá vďaka oživeniu ekonomiky, nie vďaka nejakým opatreniam.
6. schôdza NR SR - 4.deň - A. dopoludnia
Dátum: 2020-04-24
Poslanec: Kotleba, Marian (ĽS Naše Slovensko)
Druh vystúpenia: Vystúpenie s faktickou poznámkou

188. Ďakujem za slovo. Rasťo, ja si myslím, že za tvoj prejav, za tvoju reč by sa nemusel hanbiť ani samotný Ľudovít Velislav Štúr, lebo naozaj si to povedal s maximálnym záujmom a láskou k slovenskému národu a Slovenskej republike a to sa tu dnes naozaj nevidí a hlavne teda v radoch koalície. Ale v jednej veci by som ťa chcel asi upresniť. Ty si spomenul, že spomínajú sa alebo spomína sa v texte programového vyhlásenie vlády aj nejaký výraz, že nové menšiny a že sú to asi imigranti. No ja si myslím, že to nie sú imigranti, ja si myslím, že pod výrazom nové menšiny, tí, ktorí to tam napísali do toho programového vyhlásenia vlády, mysleli práve tie rôzne LGBTCDRW skupiny, ktoré, ktorým chcú postupne priznať štatút akejsi menšiny a začať ich jednoducho pretláčať vo všetkých sférach spoločnosti. Takže toto je taký môj postreh, ale inak veľmi dobre, ďakujem a dúfam, že čo najviac ľudí si tvoju reč vypočuje.
6. schôdza NR SR - 4.deň - A. dopoludnia
Dátum: 2020-04-24
Poslanec: Kotleba, Marian (ĽS Naše Slovensko)
Druh vystúpenia: Vystúpenie s faktickou poznámkou

152. Ďakujem. Ďakujem za slovo, vážený pán podpredseda Národnej rady. Pán podpredseda Šeliga, vy ste kritizovali, že debata nejako uchádza. Ale neviem, či viete, vy ste vystúpili v bode programové vyhlásenie vlády a celý obsah vášho vystúpenia sa volal poslanec nášho klubu Milan Mazurek. Vy ste v programovom vyhlásení vlády nerozprávali ani jeden bod k programovému vyhláseniu vlády, všetko iba ohľadom Mazureka. Vám sa nepáčilo, že Milan Mazurek spomenul a kritizoval Veroniku Remišovú. Ale, pán podpredseda Šeliga, veď Veronika Remišová nie je nejaké nevinné vtáčatko. Veronika Remišová je členka vlády Slovenskej republiky, ktorá mala a mohla tu byť a celý čas sedieť a mohla reagovať a vystúpiť so svojou víziou, so svojím videním, so svojou obhajobou alebo zdôvodnením toho, čo sa o nej spomína v programovom vyhlásení vlády a o tom úrade, ktorý má viesť. Ale namiesto toho, aby tu ona bola, tak namiesto toho tu je, možno traja, štyria členovia vlády. Veď to je problém, veď to je problém. A prosím vás, lebo opakovane to robíte, nemýľte si to, že my kritizujeme mimovládky, s tým, že my máme nejaký problém s občianskou spoločnosťou. Ale aktívni občania a mimovládky, to nie je to isté. Občania môžu byť aktívni aj bez zo zahraničia financovaných mimoriadnych organizácií. Čiže asi toľko. A možno taká perlička na záver, že či by sa orgány činné v trestnom konaní nemali ex offo z úradnej povinnosti zaoberať tým blogom pani ministerky kultúry.
6. schôdza NR SR - 4.deň - A. dopoludnia
Dátum: 2020-04-24
Poslanec: Kotleba, Marian (ĽS Naše Slovensko)
Druh vystúpenia: Vystúpenie s faktickou poznámkou

128. Ďakujem za slovo, vážený pán podpredseda. No, Milan, presne pre toto ťa potrebovali umlčať. Presne pre toto ťa potrebovali odsúdiť - za pravdu. Presne pre toto potrebovali, aby si vypadol z Národnej rady, a ja som veľmi rád, že ťa ľudia s takým veľmi silným mandátom poslali naspäť a jednoducho ukázali, že Mazurek v Národnej rade má svoje miesto. Videli sme, že tie reakcie zo strany koalície na tvoje vystúpenie úplne jasne ukázali, že oni žiadne odpovede na tie otázky a problémy ohľadom PVV nemajú. Nemajú. Jednoducho ich, ich stratégia, ich reakcie sú kŕčovité, sú osobné útoky. Dokonca pán Benčík musel priznať, že ťa päť rokov falošne prostredníctvom zapredaných médií a špinavých protislovenských mimovládok, že ťa proste špinili a účelovo obviňovali z toho útoku dlažobnými kockami, to sa tu mnohým zle počúvalo, keď to hovoril, a ja mu chcem za to poďakovať, lebo to bola pravda, ktorú my sme vedeli dlhý čas, a keď to on povedal, tak tu mnohí úplne zostali zdupnutí. Videli sme, že kolega Pročko sa snaží byť akousi náhradou za vystúpenia Matoviča, ale nejde mu to, lebo jednoducho originál je vždy len jeden. Jednoducho si ich úplne demaskoval. A mne, čo sa páčilo, tak si naozaj veľmi trefne pomenoval postavenie a úlohy bývalej poslankyne Veroniky Remišovej, lebo tak ako Joffrey de Peyrac mal svoju Angeliku, tak má Matovič svoju Veroniku, ktorá proste je univerzum. Ja keď som počúval včera jej tlačovku alebo nejaké to vyhlásenie spred parlamentu, tak ja som si myslel, že vlastne je vláda zbytočná, parlament je zbytočný, lebo na všetko by stačila Veronika.
6. schôdza NR SR - 4.deň - A. dopoludnia
Dátum: 2020-04-24
Poslanec: Kotleba, Marian (ĽS Naše Slovensko)
Druh vystúpenia: Vystúpenie s faktickou poznámkou

74. Pán poslanec Blanár, no, k tým zdrojom musím sa aj ja trošku vyjadriť, lebo naozaj bolo to za vašej vlády, keď sa schválil ten neskutočne zbytočný nákup tých amerických stíhačiek, len aby sme sa proste tým Američanom vopchali ešte hlbšie do ich priazne, poviem to tak slušne. Ale čo je veľká pravda, čo ste povedali, bolo to, že programové vyhlásenie vlády ste síce, no, prirovnali k diplomovke, ale ja by som chcel povedať, že možno tak niekde k diplomovke na súkromnej vysokej škole. Na súkromnej vysokej škole, kde sa študuje za klobásky. Lebo ak by takto mali vyzerať diplomové práce na verejných školách, diplomové práce teoretické, diplomové práce, ktoré majú možno posunúť niekde nejaký výskum, tak by to bola veľmi zlá vizitka pre vysoké školstvo, pretože nemusíme riešiť iba obsah tohto, ale aj štruktúru a formu. A ak so strategickou víziou dokumentu prídu v strede dokumentu, to je ako keby v diplomovej práci ste hypotézy stanovili úplne na konci. Takže toto bolo dobré prirovnanie, len si myslím, že sme urazili všetky tie kvalitné a hlavne verejné vysoké školy. Ďakujem.